Diari Oficial de la Generalitat Valenciana


Sumari del DOGV 5677, del 10-01-2008 (2008/117)

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i el Consejo de Cámaras Oficiales de Comercio, Industria y Navegación de la Comunitat Valenciana, per a l'execució de les actuacions de Pla AVANZA-Addenda Pime Digital durant l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/117


Data del document
:   07-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * cooperació administrativa
    * petita i mitjana empresa
    * telecomunicació
    * cambra de comerç i indústria

RESOLUCIÓ de 7 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i el Consejo de Cámaras Oficiales de Comercio, Industria y Navegación de la Comunitat Valenciana, per a l'execució de les actuacions de Pla AVANZA-Addenda Pime Digital durant l'exercici 2007. [2008/117]  
La Generalitat i el Consejo de Cámaras Oficiales de Comercio, Industria y Navegación de la Comunitat Valenciana han subscrit, després de la tramitació prèvia reglamentària, el 14 de desembre de 2007, un conveni per a l'execució de les actuacions del Pla AVANZA-Addenda Pime Digital durant l'exercici 2007.  
En compliment del que establix l'Acord de 14 de desembre de 2007, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1630/2007, i que figura com a annex d'esta resolució.  
València, 7 de gener de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat i el Consejo de Cámaras Oficiales de Comercio, Industria y Navegación de la Comunitat Valenciana, per a l'execució de les actuacions del Pla AVANZA - Addenda Pime Digital durant l'exercici 2007  
València, 14 de desembre de 2007  
Reunits  
D'una banda, Fernando de Rosa Torner, conseller de Justícia i Administracions Públiques, qui actua en nom i representació de la Generalitat i, especialment, facultat per a este acte per acord del Consell de data 14 de desembre de 2007.  
I, de l'altra, Arturo Virosque Ruiz, president del Consejo de Cámaras Oficiales de Comercio, Industria y Navegación de la Comunitat Valenciana (d'ara endavant, el Consejo), domiciliat a València, a la plaça Alfons el Magnànim 12, proveïda de C.I.F. M7853511L, facultat per al present acte en virtut de l'article 52 del Decret 158/2001, de 15 d'octubre, del Govern Valencià.  
Exposen  
Que el Consejo i les Cambres Oficials de Comerç, Indústria i Navegació de la Comunitat Valenciana són corporacions de dret públic amb personalitat jurídica i plena capacitat d'obrar per al compliment dels seus fins, que es configuren com a òrgans consultius i de col·laboració amb les administracions públiques.  
Que el Consejo defén els interessos generals del comerç, la indústria, la navegació i les activitats de servicis de les empreses de la Comunitat Valenciana integrades en les respectives cambres, al mateix temps que col·labora amb l'administració autonòmica en totes aquelles matèries relacionades amb l'economia i l'empresa, fomentant totes les accions que siguen precises a fi d'impulsar la competitivitat i el progrés de les empreses valencianes mitjançant la implantació i integració de les tecnologies de la informació i comunicació (d'ara endavant TIC) en els seus processos empresarials.  
De la mateixa manera, el Consell de la Generalitat desplega, fonamentalment des de 1995, una política estratègica en matèria de TIC, que pretén consolidar a la Comunitat Valenciana, a la seua ciutadania, empreses, organitzacions i administracions, a l'avantguarda de la Societat del Coneixement.  
En l'actualitat, dos són les grans fites que emmarquen la missió de l'executiu autonòmic en este sentit: un, de caràcter juridicoinstitucional, el flamant Estatut d'Autonomia de la Comunitat Valenciana, que en la seua recent i ambiciosa reforma ha incorporat expressament com a política pública estratègica l'acció en seu de noves tecnologies i de Societat de la Informació i del Coneixement (articles 19 i 49.3.16a de l'Estatut); i l'altre, de naturalesa planificadora, l'estratègia en matèria de Telecomunicacions Avançades i de Societat Tecnològica i del Coneixement, Avantic 2004-2010, planejament que constituïx en l'actualitat l'instrument d'execució d'aquella política decennal del Consell referida a les TIC i assenyalada en l'anterior paràgraf.  
Dins d'Avantic -la implementació i coordinació general del qual competix a la Direcció General de Modernització (d'ara endavant DGM) de la conselleria de Justícia i Administracions Públiques-, l'atenció a les pimes i a la seua immersió tecnològica en TIC és un dels eixos clau per a garantir la sostenibilitat i l'increment de la nostra competitivitat empresarial, el progrés econòmic i el desenvolupament social de la Comunitat Valenciana. El Pla per a la Consolidació de la Societat Tecnològica i del Coneixement, PETIC, dins d'Avantic, arreplega el programa i-pimes, i, al seu si, la línia d'actuació CompeTIC. Esta iniciativa enfila de manera expressa, a través de diverses actuacions, la consecució d'unes pimes plenament competitives a partir de l'ús intel·ligent de les noves tecnologies i de l'aprofitament comú, sostenible i eficient del coneixement que gràcies a elles es genera, com a màxim valor productiu en la nova Economia del Coneixement, tal com assenyala la iniciativa i2010, de la Comissió Europea.  
En coherència amb allò exposat, l'objecte del present conveni s'inserix de ple dins de les dites fites i d'aquella visió estratègica en TIC, per la qual cosa este instrument de col·laboració contribuïx amb seny a l'objectiu de dinamitzar la nostra economia i de modernitzar a les nostres pimes proveint-les de mitjans -la plataforma tecnològica de negoci electrònic- amb els quals ser autèntics motors de progrés, sobre la base de la competitivitat en TIC.  
El 27 juliol de 2006 es va subscriure entre el Ministeri d'Indústria, Turisme i Comerç i la Generalitat, el Conveni de Col·laboració per al desenvolupament del Pla AVANZA a la Comunitat Valenciana. En l'Addenda al dit conveni, de data 26 de desembre de 2006, referida al desenvolupament del programa Pime Digital, es preveu l'actuació número 4 intitulada Negoci Electrònic, per un import de 440.000 €. El finançament d'esta actuació corre íntegrament a càrrec del Ministeri d'Indústria, Turisme i Comerç, i l'execució material de la mateixa correspon a la Generalitat, a través de la DGM i dins de l'esmentat programa CompeTIC.  
Conforme a la clàusula sexta («Contractes, convenis i altres acords per a l'execució del Conveni»"), del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, «el responsable d'execució de cada una de les actuacions establirà els contractes, convenis, acords, etc., necessaris per a la seua execució, en la part finançada per les administracions públiques (?) En tot cas, els contractes que s'establisquen per les dites entitats -Es referix a les que convenien amb la Generalitat- en l'àmbit d'este conveni, hauran de complir els principis de publicitat i concurrència que regixen la contractació administrativa; i que s'assenyalen en l'article 11 del Text Refós de la Llei de Contractes de les administracions públiques, aprovat pel Reial Decret Legislatiu 2/2000, de 16 de juny».  
En atenció a tota la fonamentació, tant fàctica com jurídica, exposada anteriorment, en compliment dels mandats consignats en l'article 19 de l'Estatut d'Autonomia de la Comunitat Valenciana i, a fi de contribuir a la consolidació de la Societat Tecnològica i del Coneixement entre les pimes de la Comunitat Valenciana a través de les actuacions assenyalades ut supra, dins del marc de l'estratègia Avantic 2004-2010, singularment de CompeTIC, ambdós parts estimen convenient subscriure el present conveni amb plena subjecció a les prescripcions contingudes en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, de data 27 de juliol de 2006, així com en la seua Addenda, de data 26 de desembre de 2006, per al desenvolupament del programa Pime Digital.   
Així mateix, el present conveni se subjecta a la normativa que se li aplique i, en concret, a la següent:  
a) de caràcter específic:  
- Llei 3/1993, de 22 de març, Bàsica de les cambres oficials de comerç, indústria i navegació.  
- Llei 11/1997, de 16 de desembre, de la Generalitat, de cambres oficials de comerç, indústria i navegació de la Comunitat Valenciana.  
- Decret 158/2001, de 15 d'octubre, del Govern Valencià, pel que s'aprova el Reglament de les cambres oficials de comerç, indústria i navegació de la Comunitat Valenciana i del seu Consejo.  
b) de caràcter general:  
Decret Legislatiu, de 26 de juny de 1991, del Consell, pel que s'aprova el Text Refós de la Llei d'Hisenda Pública de la Generalitat Valenciana.  
Decret 20/1993, de 6 de febrer, del Govern Valencià, pel que es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana.  
Llei 38/2003, de 17 de novembre, General de Subvencions, i el seu Reglament de desenvolupament, aprovat pel Reial Decret 887/2006, de 21 de juliol.  
Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
En conseqüència, ambdues part acorden les següents  
Clàusules  
Primera. Objecte i actuacions finançables del conveni   
1. El present conveni té com a objecte la regulació del finançament de les activitats del Consejo destinades a la implementació de l'actuació 4, Negoci Electrònic, de l'Addenda per al desplegament del Programa Pime Digital, de data 26 de desembre de 2006, en el marc del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, firmat el 27 de juliol de 2006, així com en el de la iniciativa CompeTIC, de l'estratègia del Consell de la Generalitat en matèria de Telecomunicacions Avançades i de Societat Tecnològica i del Coneixement, Avantic 2004-2010.  
En concret, seran objecte de finançament les actuacions necessàries per a l'adopció, adaptació i desenvolupament d'una plataforma de negoci electrònic que, de manera especial, incorpore la facturació electrònica i que - integrada amb la firma electrònica avançada de la Generalitat, amb la firma electrònica de les cambres de comerç, CAMERFIRMA, o amb altres possibles PKI's, i amb el correu electrònic-, puga enviar, rebre i emmagatzemar documents electrònics de distints formats, amb les corresponents garanties d'autenticitat, no repudi i integritat, i que puguen servir tant per a les relacions B2B com B2A. S'entén englobat dins d'este objecte l'anàlisi, la selecció i la implantació de la plataforma de negoci electrònic, així com la seua posada en marxa; és a dir, tot el que es referix a la gestió, promoció i difusió de la mateixa.  
2. En tot cas, per al correcte i complet compliment del present Conveni, a més dels instruments jurídics assenyalats, caldrà ajustar-se a:  
- El contingut consignat en la línia de subvenció a la qual es referix la següent clàusula del present conveni.  
- Les directrius establertes per la DGM, en relació amb la implementació de les iniciatives mencionades, o per la Comissió Bilateral i el Delegat del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, de data 27 de juliol de 2006, així com de l'Addenda al mateix de 26 de desembre de 2006, en funció de les seues respectives facultats, per a la supervisió, seguiment, interpretació, aplicació i compliment de l'assenyalat conveni.  
Segona. Línia de finançament  
L'aportació econòmica de la Generalitat per al finançament de l'actuació d'inversió continguda en l'apartat 1 de la clàusula primera del present conveni ascendix a 440.000 euros, que s'abonaran a càrrec de l'aplicació pressupostària 23.77.93.473.34.5, línia de subvenció T5062000, denominació de la línia: «e-Negocio i e-Factura (Conveni Pla AVANZA - Pime Digital)», dels pressupostos de la Generalitat per a l'exercici 2007.  
Tercera. Delegació d'execució   
El Consejo de Cámaras Oficiales de Comercio, Industria y Navegación de la Comunitat Valenciana podrà delegar l'execució, en la seua totalitat o en part, de les accions derivades d'este conveni en les Cambres Oficials de Comerç, Indústria, i Navegació de València, Alacant, Alcoi, Orihuela i Castelló, estenent-se igualment a estes entitats els compromisos d'execució que es prevegen.  
El Consejo, en tot cas, assumix la responsabilitat de les accions que per delegació desenvolupen les Cambres Oficials de Comerç, Indústria i Navegació esmentades.  
Quarta. Justificació, pagament i règim jurídic de la subvenció  
1. El Consejo es compromet a acreditar la realització de l'objecte d'este conveni per mitjà de la presentació d'una memòria tècnica detallada justificativa de la realització de les activitats exercides. El Consejo, així mateix, quedarà obligat a aportar la justificació que acredite el compliment de les activitats subvencionades, abans del 15 de desembre de 2007 en els termes i abast assenyalats en l'actual clàusula.  
Es consideraran, justificants vàlids els emesos a nom del Consejo i de qualsevol de les Cambres Oficials de Comerç, Indústria i Navegació a les quals s'haguera efectuat la delegació.  
El Consejo de Cámaras Oficiales de Comercio, Industria y Navegación de la Comunitat Valenciana, en tot cas, assumix la responsabilitat de les accions que per delegació realitzen les Cambres Oficials de Comerç, Indústria, i Navegació de València, Alacant, Alcoi, Orihuela i Castelló i, de manera específic, de la justificació dels fons rebuts i de la seua correcta aplicació.  
2. Per a la justificació de la subvenció s'aplicarà el que preveu l'article 74 del Reglament de la Llei General de Subvencions, aprovat pel Reial Decret 887/2006, de 21 de juliol, açò és «compte justificatiu amb aportació d'informe d'auditor».  
L'abast del dit compte s'estendrà a la revisió i supervisió dels estats comptables, factures i la resta de documents acreditatius de transaccions o negocis jurídics i de les activitats realitzades pel Consejo en compliment d'este conveni, que permeten obtindre la imatge fidel d'allò que s'ha actuat, així com la seua adequació a l'objecte del mateix.  
El contingut de la memòria econòmica abreujada serà el mínim arreplegat en l'article 74.5 de l'esmentat Reglament. La revisió del compte justificatiu serà duta a terme per l'auditor sotmés a la Llei 19/1988, de 12 de juliol, d'Auditoria de Comptes, que haja realitzat les auditories del Consejo, o, si no n'hi ha, serà el designat per la DGM.  
Segons el que establix el número 3 de l'article 74 del Reglament de la Llei General de Subvencions, la despesa derivada de la revisió del compte justificatiu tindrà la condició de despesa subvencionable en la seua totalitat.  
3. El lliurament de les quantitats fixades en este conveni es realitzarà d'acord amb el que establix l'art. 47 bis del text refós de la Llei d'Hisenda Pública de la Generalitat, de tal manera que podrà avançar-se, a petició de la part beneficiària de la subvenció, un 15% del seu import global, prèvia presentació d'aval bancari per un import del pagament que s'avança.  
4. S'inclouen com a despeses subvencionables els servicis externs, les despeses de personal, així com qualsevol altra despesa general directament derivada de l'actuació. Addicionalment, s'inclouen com a despeses subvencionables, d'acord amb l'article 31 de la Llei 38/2003, de 17 de novembre, General de Subvencions, i en la mesura de la seua compatibilitat amb el contingut del conveni assenyalat en la clàusula primera, del present document: les despeses financeres, d'assessoria jurídica o financera, les notarials i registrals, les pericials per a la realització de les actuacions finançades i les d'administració específiques, així com les de garantia bancària, sempre que estiguen directament relacionades amb l'activitat subvencionada i siguen indispensables per a l'adequada preparació o execució de la mateixa. Els tributs meritats per l'entitat beneficiària seran també subvencionables quan s'hagen abonat efectivament i sempre que esta no puga recuperar-los, repercutir-los o compensar-los.  
5. Amb caràcter general i imperatiu s'aplicarà la Llei 38/2003, de 17 de novembre, General de Subvencions, al present conveni; específicament el capítol IV del seu títol I i, de manera singular, els articles 19 i 30, hauran d'observar-se pel Consejo a l'hora d'omplir les seues obligacions de justificació i tindre dret al cobrament de la subvenció.  
6. Així mateix, en allò no previst expressament en este conveni regirà allò que s'ha disposat amb caràcter general per als perceptors de subvencions i ajudes públiques en el Text Refós de la Llei d'Hisenda Pública de la Generalitat i en la pròpia Llei 38/2003, de 17 de novembre, General de Subvencions.  
Cinquena. Obligacions en la contractació del Consejo  
1. En les seues contractacions amb tercers per a la realització de les activitats del present conveni, el Consejo haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, excepte en els supòsits següents:  
a) Que, per les especials característiques de les despeses subvencionables no existisca en el mercat suficient nombre d'entitats que ho subministren o presten.  
b) Que la despesa s'haguera realitzat entre la data inicial de vigència del conveni i la de la seua firma efectiva per ambdós parts.  
c) Que l'import de la despesa subvencionable no supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica.  
2. L'elecció pel Consejo entre les ofertes presentades, que hauran d'aportar-se en la memòria de justificació, es realitzarà conforme a criteris d'eficiència i economia, sempre que es justifique expressament l'elecció quan no recaiga en la proposta econòmica més avantatjosa.  
3. Les actuacions que s'executen en desenvolupament d'este conveni i en les que hagen de tindre participació tercers no subscriptors del mateix, exigiran de l'adopció dels corresponents acords, convenis o instruments jurídics pertinents que donen cobertura suficient a la dita participació.  
Pel que fa a la subcontractació que regula l'article 29 de la Llei 38/2003, de 17 de novembre, General de Subvencions, el Consejo haurà d'observar les obligacions que en ell s'arrepleguen, establint-se en el 95% de l'import de l'activitat subvencionada el límit màxim de dita subcontractació. Així mateix, i conforme al que disposa la lletra b) de l'apartat 3 de l'article legal esmentat, l'autorització de subcontractació competirà per escrit a la DGM, no obstant això s'entendrà concedida tàcitament si transcorren 10 dies hàbils des de la sol·licitud presentada a l'efecte pel Consejo sense resposta de la dita Direcció General.  
La sol·licitud d'autorització a la quala es referix l'anterior paràgraf haurà d'estar acompanyada del text del contracte que vaja a formalitzar-se pel Consejo, amb indicació de tots els elements necessaris perquè es puga adoptar motivadament la resolució, i, específicament, l'import total de la contractació -amb tots els impostos i despeses inclosos-, la descripció dels servicis a prestar i les activitats a realitzar pel subcontractista, així com, quan siga preceptiu, les tres ofertes que, com a mínim s'hagen demanat pel Consejo i, si és el cas, l'informe justificatiu de la selecció d'una d'elles, quan no recaiga en la proposta econòmica més avantatjosa.  
4. S'observarà, així mateix, el que disposa l'article 11 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, respecte dels requisits concrets per a garantir els principis de publicitat i concurrència en la contractació.  
Sisena. Rescissió  
1. En virtut del que disposa l'article 7.3 del Decret 20/93, de 8 de febrer, el Consell de la Generalitat, a través de la conselleria de Justícia i Administracions Públiques, podrà procedir a la rescissió del present conveni si durant la seua vigència no s'executa qualsevol de les prestacions, actuacions o contingut del mateix conforme a les prescripcions que arreplega, o si el Consejo incomplira qualsevol de les seues clàusules o obligacions o destinara l'ajuda a fins diferents dels establits.  
Així mateix, s'entén incorporat expressament a este conveni, sense necessitat de la seua explicitació literal en el mateix, el contingut dels articles 36 i 37 de la Llei 38/2003, de 17 de novembre, abans mencionada, que amb caràcter bàsic regulen les causes de nul·litat i anul·labilitat de la resolució de concessió i les causes de reintegrament de les quantitats percebudes i l'exigència de l'interés de demora corresponent.  
2. Específicament, si el Consejo no invertira el total de la subvenció concedida en l'actuació continguda en este conveni o no poguera justificar-la en la seua integritat, a més de ser beneficiari tan sols de la quantitat realment invertida i justificada, haurà de reintegrar, així mateix, a la Generalitat els interessos i la resta de quantitats que li exigisca a esta l'administració General de l'Estat per incompliment total o parcial de les obligacions derivades de l'execució de les activitats incloses en l'actuació 4 (Negoci Electrònic) de l'Addenda, de data 26 de desembre de 2006, per al desenvolupament del Programa Pime Digital, en el marc del Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA en la Comunitat Valenciana, de data 27 de juliol de 2006, i que coincidixen plenament amb el contingut objectiu de finançament del present conveni.  
Setena. Comissió de Seguiment  
1. A fi d'assegurar un adequat control i seguiment de l'objecte, actuacions, contingut i execució del present conveni i, sense perjuí de les competències corresponents als òrgans homòlegs previstos en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, s'establix una Comissió de Seguiment integrada per:  
a) Tres representants de la DGM.  
b) Tres representants del Consejo.  
c) A les reunions de la Comissió de Seguiment podran ser convidats, a proposta del director general de Modernització, els membres de la Comissió Bilateral prevista en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana.  
2. Seran funcions de la Comissió de Seguiment:  
a) Realitzar la supervisió, seguiment i avaluació material i financera dels treballs i accions previstos en el present conveni.  
b) Interpretar el contingut del present conveni i la seua aplicació.  
c) Qualssevol altres que s'encaminen al compliment d'este conveni o al seu desenvolupament, conforme als interessos de les parts.  
Vuitena. Informació, documentació i revisió de les activitats de finançament i col·laboració.  
1. La DGM podrà requerir al Consejo en qualsevol de les fases del conveni tota la informació i documentació que estime convenient en relació amb el desenvolupament de les activitats finançades a fi de comprovar el regular compliment de les mateixes així com de l'execució del conveni.  
Tota la documentació generada per la realització del conveni estarà a disposició de la Intervenció General de la Generalitat i de la Sindicatura de Comptes, així com dels òrgans de control homònims en l'administració General de l'Estat, sense perjuí d'altres controls que legalment corresponguen.  
2. Així mateix, i en la mesura del contingut previst en el Conveni de Col·laboració entre el Ministeri d'Indústria, Turisme i Comerç i la Generalitat per al desenvolupament del Pla AVANZA a la Comunitat Valenciana, s'haurà de donar compte de l'execució del present conveni, així com de les propostes per a la seua modificació o revisió, al Delegat o a la Comissió Bilateral previstos en aquell, segons corresponga.   
Novena. Disponibilitat del contingut d'este conveni i dels seus resultats com a demostradors, per a la seua difusió.  
El contingut d'este conveni podrà ser utilitzat per la DGM, pel Ministeri d'Indústria, Turisme i Comerç i pel Consejo per a altres iniciatives, projectes, convenis i tots aquells actes que suposen un bon ús del mateix.  
Deu. Referències a les administracions.  
En totes les activitats i resultats objecte d'este conveni serà obligatori incloure i citar a la Generalitat; al Ministeri d'Indústria, Turisme i Comerç -com finançador del mateix-; als seus respectius planejaments estratègics, AVANTIC i AVANZA; a l'actuació Negoci Electrònic, així com, si és el cas, a la Comissió Europea.  
Onze. Entrada en vigor i duració.   
El present conveni tindrà efectes retroactius, estenent-se el seu període de vigència des de l'1 de gener fins al 31 de desembre de 2007, sense perjuí d'allò que s'ha assenyalat en l'Addenda, de data 26 de desembre de 2006, al Conveni de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desenvolupament del Programa "Pime Digital" en el marc del Pla Avanza.  
Dotze. Infraccions i sancions  
Les conductes actives i passives constitutives d'infracció administrativa en matèria de subvencions es regiran per allò disposat a l'efecte, amb caràcter bàsic, en la Llei 38/2003, de 17 de novembre, General de Subvencions, concretament en el capítol I del seu títol IV i en els articles 59, 65, 67, 68 i 69 del capítol II del mateix títol.  
Tretze. Règim jurídic  
El present conveni de col·laboració és de caràcter administratiu i es considera inclòs en l'article 3.1.d) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, per la qual cosa queda fora del seu àmbit d'aplicació, sense perjuí de l'observança dels principis i criteris del dit Reial Decret Legislatiu per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del Dret Administratiu.  
La resolució de les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la Comissió de Seguiment prevista en el mateix i, si és el cas, dels seus firmants.  
Si no poguera aconseguir-se el dit acord, les possibles controvèrsies hauran de ser resoltes, tal com es disposa en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
I en prova de conformitat es firma el present conveni, en dos exemplars exemplar, al lloc i en la data assenyalats a l'encapçalament.  
El conseller de Justícia i Administracions Públiques  
Fernando de Rosa Torner  
El president del Consejo de Cámaras Oficiales de Comercio, Industria y Navegación de la Comunitat Valenciana  
Arturo Virosque Ruiz